III.  Diploma Friderici Coloniensis archiepiscopi pro monasterio Groffschatensi.  (  Ex autographo
Author: Fridericus Coloniensis

In nomine sanctae et individuae Trinitatis. FRIDERICUS, divina favente clementia sanctae Coloniensis Ecclesiae archiepiscopus.

Sacrarum Scripturarum commonemur auctoritate, et praedecessorum nostrorum hujus sanctae sedis Coloniensis archiepiscoporum erudimur exemplis, loca sanctorum et coenobia fratrum manu charitatis visitare, ut pio praedecessorum nostrorum fundamento aliquid superaedificantes, apud summum pastorem praemii ipsorum inveniamur consortes. Hoc studio coenobium Graffcaph a domno Annone felicis memoriae archiepiscopo fundatum visitantes, quaedam de nostris possessionibus ad usus fratrum praedictae ecclesiae contulimus, sperantes cum ipso ejusdem loci fundatore portionem in terra viventium obtinere. Unde cum infra terminum curiae nostrae Badelich quidam Jalen nomine, allodium suum abbati Wichberto praedicti coenobii vendidisset, nos idem allodium S. Alexandro confirmavimus, adjicientes ecclesiae quidquid ex jure nostro praedictus Jelen habuit in communione omnium utamini, quibus sub nostra potestate degentes habent perfrui. Praeterea cum tres libras et dimidium decimationis Sosatii obtineret ex dono venerabilis nostri praedecessoris domni Annonis saepedicta ecclesia, et locationem ejusdem decimationis usurpasset sibi villicorum injusta violentia, locationem ei resignavimus, et ne amplius ea privetur, debita auctoritate confirmavimus. Sed et decimam de vinea Thielbach, quam praedecessor noster domnus Sigewimus in dotem ecclesiae Grafchapsensi in die consecrationis ejus contulerat, ab ipsa ecclesia per villicos de Bacharach alienatum restituimus, et ut vinea seu decimatio perpetua libertate fratribus conservetur, pari auctoritate stabilivimus. Et ut haec praescripta sine omni inquietudine possideat praescripta Grafchaphensis ecclesia, seu et illa quae contulit eidem saepius recolendae memoriae domni Annonis munificentia, B. Petro collata potestate, et banni nostri confirmavimus auctoritate. Conservatoribus quae nec oculus vidit, nec auris audivit pollicentes gaudia, et injustis calumniatoribus seu invasoribus comminantes gehennae supplicia, ubi vermis eorum non moritur, et ignis non exstinguitur. Et ut haec nostrae traditionis confirmatio ad posterorum transeat inconvulsa notitiam, praesentis privilegii astipulatione et sigilli nostri impressione corroboramus, subscribentes etiam jura et possessiones quas piae memoriae domnus Anno contulit eidem ecclesiae, quas itidem confirmamus eadem quam praefati sumus auctoritate. Haec autem nostra confirmatio Coloniae est acta praesentibus et assensum praebentibus multis B. Petri fidelibus et honestis personis, quorum nomina in hujus confirmationis testimonium adnotari dignum duximus. Praepositi Henricus de Domo S. Petri, Ekkebertus decanus ejusdem loci, Godefridus de S. Severino, Henricus de SS. Apostolis, Theodericus de S. Maria in Gradibus. Abbates Gerhardus de S. Pantaleone, Albanus de S. Martino, Rupertus Tuitiensis et Cuno Sigebergensis. Liberi Hermannus ejusdem ecclesiae advocatus, et filius ejus Gerhardus, et Thietmarus, Gerhardus comes Juliacensis, Engelbertus de Kent. Ministeriales sancti Petri Herimannus Sancti Petri advocatus, Almarus, Henricus de Aldentorph et multi alii. Haec autem sunt possessiones Grafchafensi coenobio collatae a munifico fundatore suo domno Annone, ecclesiae Worumbach, etc.